Jerusalén paklowaxxot duili,
asew japixot nakaewa najʉm-aech Jesúsliajwa:
—Ampon atonlap paklochow wʉlwekspon boesaliajwas.
Pe Jesús tulaela jiw naewʉajan wʉt,
chinax kaen aton jʉmchi-esal japon bʉꞌwʉajanpoxliajwa.
Jaels-esalbejpon.
Paklochow bej jʉm-aechbej pejnejchaxoelaxantat:
‘Japon diachwʉajnakolax Cristo’ —bej aechbejpi.
Samata,
jaels-esal Jesús.
Pe Cristo fʉlaen wʉt,
xatis matabijaxisal amxot fʉlaeyaxaenon.
Xatislax matabijas,
amxot Jesús fʉlaen.
Samata,
Jesús Cristowa-el —aech asew judíos.
Jesús japox jʉmtaen wʉt,
Dios pejtemplobaxot naewʉajan wʉt,
pinjametat jʉm-aechon:
—¡Diachwʉajnakolax xamal namatabijtam xan!
¡Xamal chiekal namatabijambej,
amxot xan fʉlaenx!
Xan tajut tajaxtat fʉlae-enil.
Xan fʉlaenx,
taj-ax Dios natoꞌa xot.
Dios naekichachajba-el.
Dios jʉm-aech wʉt,
diachwʉajnakolaxpox jʉm-aechon.
Pe xamal matabija-emil Dios.
Xanlax matabijtax Dios,
fʉloekx xot Diosxotsik.
Japon xan natoꞌa ampathatasik fʉlaeliajwansik —aech Jesús.
Jesús japox jʉm-aech wʉt,
judíos jaelsasiapi Jesús,
jiw jebatat jeliajwaspon.
Pe japi judíos jaelsaxilfʉk,
Jesús wepas-esal xot pejmatkoi.
Pe xabich jiw jaxot naexasiti Jesús naewʉajanpox.
Samata,
japi jiw jʉm-aech Jesúsliajwa:
—Ampon Cristo,
Dios toꞌaspon.
Kaes asan aton ajil koechaxan ispon,
me-ama ampon aton,
jason —aech xabich jiw Jesúsliajwa.
Do jawʉt,
fariseos jʉmtaen wʉti jiw jʉm-aechpox Jesúsliajwa,
jawʉt fariseos,
sacerdotespaklochowbej,
toꞌapi Dios pejtemploba weti,
japi jaelsliajwa Jesús.
Pe japi jaels-el Jesús.
Dolisdoꞌ,
Jesús jʉm-aech judíosliajwa:
—Xamalxotaxaelen asbʉan jʉmch kaematkoiyanliajwa.
Do jawʉx,
xan kaxaxoeyan natoꞌapon poxase.
Jawʉt,
xan ajinil wʉt,
xamal nawʉlwekaxaelam.
Pe nafaenaximil,
fʉlaeyaximil xot xan dukaxaelenxotse —aech Jesús judíosliajwa.
Do jawʉt,
judíos nakaewa nawʉajnachaemt wʉt,
najʉm-aechi:
—¿Ampoxade Jesús fʉlaeyaxaechkat xatis japon faena-elaliajwas,
wʉlweks wʉt?
Jesús bej fʉlaeyaxaechbej asew judíos poxade,
asatʉajnʉchanlel duili poxade.
Jesús bej naewʉajnaxaelbej asatʉajnʉchanpijiw,
japi judíos-eli.
¿Achaxkat jʉmchiyaxael,
Jesús jʉm-aech wʉt:
‘Jawʉt,
xan ajinil wʉt,
xamal nawʉlwekaxaelam.
Pe nafaenaximil,
fʉlaeyaximil xot xan dukaxaelenxotse’ —aech wʉtkat Jesús?
—aech judíos Jesúsliajwa.
Weꞌp wʉt kaematkoi fiesta toepaliajwa,
japamatkoi judíosliajwa kaes pejme pachaem.
Samata,
japamatkoi jiw kaes pejme sitaen.
Do jawʉt,
Jesús nant wʉt,
pinjametat jʉm-aechon:
—Xamal xabich minsila wʉt,
kaes Dios matabijasiam wʉtbej,
¡xabʉaꞌdin xanlel!
Dios pejjamechan,
chajia lelspox,
jʉm-aech Dios jʉm-aechpox:
‘Xan naexasiti,
japi pejnejchaxoelaxan,
me-ama min nakakolsanpox satxotsin,
ja-aech’ —aechox —aech Jesús judíosliajwa.
Jesús jʉm-aech wʉt min nakakolsanpoxliajwa satxotsin,
japox jʉm-aechon Espíritu Santoliajwa.
Japon pejwʉajan naexasisaxaelpi,
japi pejmatpʉatanxot pasaxoek Espíritu Santo.
Jawʉt,
Jesús japox jʉm-aech wʉt,
Espíritu Santo fʉlae-elsikfʉk Jesús naexasitixotsik,
Jesús athʉ poxa-else xotfʉk toꞌaliajwapon Espíritu Santo.
Asew jiw japixot jʉmtaen wʉt Jesús jʉm-aechpox,
nakaewa najʉm-aechi:
—Diachwʉajnakolax Jesús,
‘Dios pejprofeta,
fʉlaeyaxaelpon’ —tispon —na-aechi nakaewa.
Asew jiwbej nakaewa najʉm-aech:
—Ampon Cristo,
Dios toꞌaspon —na-aechi nakaewa.
Asew jiwlax Jesúsliajwa jʉm-aech:
—¡El!
¡Japon Cristowa-el!
Cristo Galilea tʉajnʉpijnaxil.
Dios pejjamechan,
chajia lelspox,
jʉm-aech wʉt,
jʉm-aechox:
‘Cristo rey David pamonaxael.
Nalaelsaxaelbejpon Belén paklowaxxot,
David majt dukxot’ —aech chajia lelspox —aech asew jiw.
Samata,
jiw kaenejchaxoelaxa-el Jesúsliajwa.
Asew japixot jaelsasiapi Jesús jeliajwa jiw jebaxot.
Pe japi jaels-eli Jesús.
Do jawʉx,
Dios pejtemploba weti nawia fariseos poxade,
sacerdotespaklochow poxadebej.
Dios pejtemploba weti pat wʉt,
jʉmtispi,
wʉajnachaemtas wʉt:
—¿Amekat bʉꞌpatam Jesús?
—tispi.
Dios pejtemploba weti jʉmnot wʉt,
jʉm-aechi:
—Japon jʉm-aech chimiajamechan.
Me-ama asew jiw jʉm-aech wʉt,
jachi-elon.
Samata,
xanal japon jaels-enil xamallel bʉflaeliajwan —aechi.
Do jawʉt,
fariseos jʉm-aech:
—¿Xamalkat-is naexasitam naekichachajbapijin jʉm-aechpoxan?
Paklochowxot ajil,
Jesús jʉm-aechpoxan naexasiti.
Fariseosxotbej ajil.
Jesús naexasiti,
japi jiw matabija-el Moisés chajia lelpox.
Samata,
Dios kastikaxaesi —aech fariseos Dios pejtemploba wetiliajwa.
Nicodemo,
japon fariseo-aton,
majt madoi fʉlaechpon Jesús taeliajwa,
jawʉt jʉm-aechon fariseosliajwa:
—Moisés chajia lelpox nakjʉm-aech:
‘Kamta toꞌaximil aton kastikaliajwas,
majt chiekal matabija-emil wʉtfʉk japon aton bʉꞌwʉajanpoxliajwa.
Majt chiekal jʉmtaeyaxaelamfʉk babijax ispon,
naksiya wʉt xamalliajwa japon ispoxliajwa’ —aechox —aech Nicodemo nakaefariseosliajwa.
Fariseos jʉmnot wʉt,
jʉm-aechi Nicodemoliajwa:
—¿Xamkat-is Galilea tʉajnʉpijnam?
¡Xam xabich estudiam Dios pejjamechan,
chajia lelspox!
Ja-am wʉt,
xam matabijsaxaelam,
Galilea tʉajnʉpijiwxot Dios pejprofetas chiekal ajil —aech fariseos Nicodemoliajwa.
[Do jawʉt,
kaenanʉla fariseos nawia pejbachan poxade.